Яй шедӧдӧм
         Пуксис арся вӧралан кад. Куим вежон чӧж нин Ȍпӧнась Лёнь вӧраліс ас кыйсян угӧддяын, а прӧмыс шедіс сӧмын, кыдз шуасны, содз мыдта. Гежӧд котыра пӧтка кӧнсюрӧ лэчӧ пыравліс, а корсюрӧ пон улысь удайтчыліс лыйны. Со мӧдысь нин лым нӧштаысь едждӧдіс вӧрсӧ. Кык ёрт, вӧралысь морт да пон, быд лун, асывводзсянь пемыдӧдз, уна верст мыдта эбӧс быртӧдз «шутьлялісны» парма пытшкын. Буракӧ, эз тырмы колана удача.
         Но ӧтчыд, чус виччысьтӧг, вӧр керкасянь неылын морт казяліс выльӧн прӧйдитӧм йӧралысь кок туй. Пыр жӧ Лёнь да Лыскӧ понйыс кутісны туявны. Кык верст гӧгӧр мысти водзын яра увтчис пон. Лёнь содтіс мунан ӧдӧбсӧ да регыд казяліс, кыдзи пон сувтӧдӧма зверӧс. Кыйласигмоз вӧралысь бӧрйис пуяс сайсянь лыйны аддзанін. Сэсся метитіс йӧралы юрладор тушаӧ да лыйис.     Паськыд сюра звер чеччыштіс да катовтчӧмӧн бруткысис бок вылас.  Пон да морт уськӧдчисны сы дорӧ. 
         Син водзын сьӧда-рыж гӧна туша, ыджда кузяыс казьтыліс куимсё килограммаа  ӧшкӧс. Юрсӧ водзлань доровтӧмӧн ай йӧра век на ньӧжмыда вӧрӧдіс бӧръя кокъяснас.
         «Но со, Лыскӧ, тэкӧд кутшӧм бугайӧс пӧрӧдім! Слава Богу! – дӧвӧляпыр лолыштіс Лёнь, пищальсӧ вывлань кыпӧдӧмӧн. – Яясим, яясим! Фу-у! Ȍні позяс и вир лэдзны! А пуляыс веськыда сьыліас инмӧма! Но и зэв бур!» 
        Вӧралысь лэвтчис пидзалутш йӧра юр дорӧ, перйис пуртсӧ да мыйӧн сӧмын инмӧдчис сьыліӧ, медым вир лэдзны, тіралӧм звер другысь ловзис! Вӧдз кокӧн чужйӧм бӧрын морт турбыльӧн тювкйис куим метра ыллаӧ. Весиг пон повзис да клысьнитіс понӧльяс сайӧ. Йӧра киргӧмӧн чеччис кок йылӧ да вӧйзӧн дӧлӧдіс пуяс кості. 
        «Ȍй-йӧ-йӧ! Тайӧ нӧ мый? – бокас кутчысьӧмӧн ойзіс Лёнь да видліс сувтны кок йылӧ. - Ȍй-йӧ-йӧ! Лолыштны ог вермы! Лыскӧ! Лыскӧ! Лок, лешакӧ, эн вӧдитчы! Лок!»
        Ȍта-мӧдарлань бугыльтчӧмӧн бӧрыннас мужичӧй ӧдва-ӧдва воштӧдчис пуӧ кутчысьӧмӧн кок йылӧ.
[bookmark: _GoBack]       «Вот и пакӧсть лои! Гашкӧ ордлыясӧс чеглаліс, проклинӧйыд! – дзикӧдз ыззис вӧралысь. – Йӧз серам да и сӧмын! Тьпу! А кӧні нӧ сямӧ? Вот ӧні яяси!»
       Лыскӧ на кӧнкӧ ылын увтчыліс, а сэсся кутшӧмкӧ кадколаст мысти звирк воис кывсӧ ӧшӧдӧмӧн кӧзяиныс дорӧ. 
       «Но мый, Лыскӧ, яй пышйис, а кӧзяиныд тайкӧ ошлы яй пыдди сьӧд вӧрын эз коль, - малыштіс понсӧ коньӧр вӧралысь. -  А ӧд ки улысь уйкнитіс. Пасибӧ Енмыслы, мый ачым ловйӧн коли!»
         Надзӧникӧн Лёнь корсис гӧгӧринысь пуртсӧ, вундіс бедь да сьӧкыда варгыльтіс ас керкалань. Мый нин шуны, а вӧралӧм стӧча помассис. Дойяс вӧсна некымын лун-вой мысти Ȍпӧнась Лёньлы быть ковмис эновтны угӧддясӧ да мунны гортас.
Ȍльӧш Вурдов, гижысь. 

